NDV dán weer in hof oor uitvoer van lewende diereDie NDBV sê hy gaan steeds probeer om die uitvoer van skape op hierdie manier te stuit. (Foto: NDBV) Die Nasionale Dierebeskermingsvereniging (NDBV) berei tans voor om volgende week weer sy saak in die hof te stel in verband met die uitvoer van duisende skape na die Midde-Ooste. Die vereniging wil ŉ permanente interdik teen die uitvoer van lewende diere te kry. Die diereregtegroep Humane Society International (HSI) in Afrika het intussen ook sy steun agter die NDBV gegooi. “Die vervoer van tienduisende lewende diere op ’n skip beteken dat hulle 21 dae lank saam in kampe gehou word sonder behoorlike voedsel en versorging, in hul eie uitskeiding staan, ammoniak inasem wat kan lei tot asemhalingsprobleme, blootgestel word aan die ewige geluid van die skip se motors en aan hitte-uitputting ly wat so erg kan wees dat die diere doodgaan,” het Tony Gerrans, uitvoerende direkteur van HSI in Afrika, Maandag in ŉ verklaring gesê. Volgens Gerrans doen HSI Afrika nou ŉ beroep op Suid-Afrikaners om hul saak vir die beëindiging van die uitvoer van lewende diere te ondersteun. “Wreedheid teenoor diere verweer ons mees fundamentele waardes en ondermyn ons menslikheid. Dit moet nooit geduld word in die strewe na winste nie, en wetgewing is duidelik hieroor,” het Gerrans gesê. Maroela Media het vroeër berig die hooggeregshof in Grahamstad in die Oos-Kaap het vroeër vandeesmaand in die guns van die NDBV bevind dat die uitvoer van duisende skape na die Midde-Ooste eers moet wag. Die hofstryd tussen Al Mawashi en die NDBV oor die vervoer van duisende skape na die Midde-Ooste om daar geslag te word, woed al sedert die begin van die jaar. Sowat 56 000 skape is bestem vir ŉ vleismark in Koeweit en Oman. Die NDBV meen die skape word in onmenslike toestande aangehou en uiteindelik geslag. Die organisasie wil hê dat die vervoer van lewende skape na die Midde-Ooste verbied word en dat die skape eerder in Suid-Afrika geslag word. Die saak sal verwagting volgende Donderdag weer aangehoor word.